Päevaleht, 19. detsember 1937    Rootsi ajaleht "Östergötlands Dagblads" oma lehe pühapäevases lisas on avaldanud pealkirja all "Ida poole" pika ja heatahtliku kirjutuse Eesti kohta. Selles tutvustatakse Tallinna ja teisi linnasid, suvituskohtasid, meie maad ja rahvast. /…/ Reis Eestis on  eriti rootslastele huvitav; nad leiavad palju mälestusi rootsi ajast, mis jätsid sügavaid jälgi riigi ajaloos. Suurte päevade mälestused on väga suured: näiteks Narvas ja ka teistes kohtades. Saame mulje, et "see hea rootsi aeg" oli ka eestlaste poolt läbi elatud; võib-olla see on üks põhjustest, miks rootslasi võetakse vastu nii sõbralikult. Kahjuks viimastel aastatel tehtud odavad turist-reisid Rootsist on halvasti mõjunud rootslaste populaarsusele Eestis. Kui öelda tõtt, siis mõne rootsi turisti  ülalpidamine on vähe kiiduväärt. On väga kurb, et asi oli nii ja võib loota, et ajakirjanduses toodud etteheited parandavad olukorda. /…/